Document ID: 31990R2602

*****
ΚΑΝΟΝΙΣΜΟΣ (ΕΟΚ) αριθ. 2602/90 ΤΗΣ ΕΠΙΤΡΟΠΗΣ
της 7ης Σεπτεμβρίου 1990
περί λεπτομερειών εφαρμογής σχετικά με τις οργανώσεις παραγωγών στον τομέα των εσπεριδοειδών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1193/90 (2), και ιδίως το άρθρο 13β παράγραφος 3,
Εκτιμώντας:
ότι το άρθρο 13α του κανονισμού (ΕΟΚ) αριθ. 1035/72 προβλέπει ότι οι οργανώσεις παραγωγών στον τομέα των εσπεριδοειδών πρέπει, για να επιτύχουν την αναγνώρισή τους, να πληρούν συμπληρωματικούς όρους προκειμένου να καλύπτονται οι ελλείψεις όσον αφορά τις διαρθρώσεις της αγοράς· ότι οι εν λόγω όροι καθορίζονται έτσι ώστε να παρέχονται ικανοποιητικές εγγυήσεις ως προς το ότι οι οργανώσεις αυτές, με το φάσμα και τη διάρκεια των δραστηριοτήτων τους καθώς και με το τρόπο της σύστασής τους και της ίδιας της λειτουργίας τους, συμβάλλουν στην επιζητούμενη βελτίωση των συνθηκών παραγωγής και εμπορίας των εσπεριδοειδών·
ότι οι απαιτήσεις αυτές που αποσκοπούν στην εξασφάλιση ενός ελάχιστου βαθμού σταθερότητας και οικονομικής δραστηριότητας των οργανώσεων παραγωγών, ιδίως όσον αφορά τον αριθμό των μελών τους και τον όγκο της παραγωγής, πρέπει να καθορίζονται σε συνάρτηση με την πολυμορφία των διαρθρώσεων των παραγωγικών περιοχών που βρίσκονται στο νότιο τμήμα της Κοινότητας·
ότι, επιπλέον, για την επίτευξη του στόχου της σταθερότητας και της αποτελεσματικότητας, είναι απαραίτητο, αφενός να καθοριστούν με σαφήνεια τα απαραίτητα μέσα και οι εγκαταστάσεις που πρέπει να θέτουν στη διάθεση των μελών τους οι οργανώσεις παραγωγών και, αφετέρου, να ορισθεί σαφώς η φύση των κανόνων τους οποίους οι εν λόγω οργανώσεις πρέπει να εγκρίνουν και να καταστήσουν υποχρεωτικούς για τα μέλη τους προς επίτευξη των στόχων που έχουν τεθεί για τις αναγνωρισμένες ομάδες παραγωγών κατ' εφαρμογή των κοινοτικών ρυθμίσεων·
ότι η εφαρμογή των ειδικών μέτρων που έχουν εγκριθεί από το Συμβούλιο, καθώς και των μέτρων που προβλέπονται στον παρόντα κανονισμό, προϋποθέτει την αυστηρή υποχρέωση για τις οργανώσεις των παραγωγών να διαβιβάζουν λεπτομερείς και ακριβείς πληροφορίες, σε τακτά χρονικά διαστήματα, στην ορισθείσα από το κράτος μέλος αρχή ώστε να παρέχεται η δυνατότητα στην εν λόγω αρχή να παρακολουθεί την εκπλήρωση των υποχρεώσεων που έχουν αναληφθεί από τις οργανώσεις παραγωγών στα πλαίσια της αναγνώρισής της· ότι είναι πλέον απαραίτητο να διευκρινίζονται οι έλεγχοι που επιβαρύνουν το κράτος μέλος, καθώς και οι δέουσες ανακοινώσεις για την παρακολούθηση της εφαρμογής των προαναφερομένων διατάξεων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κράτη μέλη αναγνωρίζουν, κατά την έννοια του δευτέρου εδαφίου, τις οργανώσεις παραγωγών εσπεριδοειδών, οι οποίες πληρούν τις διατάξεις των άρθρων 13 και 13α του κανονισμού (ΕΟΚ) αριθ. 1035/72 καθώς και τις διατάξεις του παρόντος κανονισμού.
Οι οργανώσεις παραγωγών εσπεριδοειδών είναι οι οργανώσεις παραγωγών, των οποίων η παραγωγή εσπεριδοειδών είναι σχετικά σημαντικότερη από κάθε άλλη παραγωγή εσπεριδοειδών και οπωροκηπευτικών.
Άρθρο 2
1. Ο ελάχιστος όγκος παραγωγής εσπεριδοειδών που είναι δυνατόν να διατεθεί στο εμπόριο καθώς και ο ελάχιστος αριθμός μελών που οι οργανώσεις παραγωγών πρέπει να διαθέτουν δυνάμει του άρθρου 13α παράγραφος 1 στοιχείο α) του κανονισμού (ΕΟΚ) αριθ. 1035/72, καθορίζονται στο παράρτημα Ι.
2. Για την εφαρμογή της παραγράφου 1, η παραγωγή που λαμβάνεται υπόψη είναι η μέση παραγωγή εσπεριδοειδών που διατέθηκε στο εμπόριο από το σύνολο των παραγωγών που είναι μέλη οργανώσεων κατά τη διάρκεια των τριών τελευταίων περιόδων εμπορίας πριν από την αναγνώριση.
Άρθρο 3
Τα αναγκαία μέσα για την υλοποίηση των στόχων που αναφέρονται στο άρθρο 13 του κανονισμού (ΕΟΚ) αριθ. 1035/72 περιλαμβάνουν τουλάχιστον εξοπλισμό που προορίζεται:
- για τις εργασίες διαλογής, ταξινόμησης κατά μέγεθος και συσκευασίας, ανάλογα με τον όγκο της παραγωγής εσπεριδοειδών που παραδόθηκε από τα μέλη των οργανώσεων,
- για τη διαχείριση των τεχνικών και εμπορικών δραστηριοτήτων,
- για την τήρηση συγκεντρωτικών λογιστικών βιβλίων.
Άρθρο 4
1. Η οργάνωση παραγωγών παρέχει την απόδειξη ως προς την ύπαρξη ταμείου παρέμβασης όπως προβλέπεται στο άρθρο 15 παράγραφος 1 τελευταίο εδάφιο του κανονισμού (ΕΟΚ) αριθ. 1035/72 για τη χρηματοδότηση ενεργειών απόσυρσης· η εν λόγω απόδειξη μπορεί ιδίως να παρέχεται με την υπόδειξη τραπεζικού λογαριασμού προοριζόμενου για τις εργασίες αυτές.
2. Η οργάνωση παραγωγών παρέχει την απόδειξη ως προς την ύπαρξη χρηματοδοτικού αποθεματικού προοριζόμενου για τη διασφάλιση της λειτουργίας της.
Άρθρο 5
Τα καταστατικά των οργανώσεων παραγωγών περιλαμβάνουν, όσον αφορά την εγγραφή νέων μελών, διατάξεις σύμφωνα με τις οποίες:
1. οι εγγραφές νέων μελών παράγουν αποτέλεσμα μόνο από την έναρξη της περιόδου εμπορίας·
2. οι εγγραφές νέων μελών γίνονται δεκτές ανάλογα με τις πραγματικές ή τις προβλεπόμενες δυνατότητες εμπορίας της οργάνωσης·
3. κάθε μέλος αναλαμβάνει την υποχρέωση εγγραφής στην οργάνωση παραγωγών για ελάχιστη περίοδο τριών ετών και κοινοποιεί την αποχώρησή του γραπτώς τουλάχιστον δώδεκα μήνες εκ των προτέρων, ενώ η παραίτηση παράγει αποτέλεσμα μόνο στο τέλος της περιόδου εμπορίας·
4. κάθε μέλος δεσμεύεται να τηρεί όλες τις υποχρεώσεις που επιβάλλονται από την οργάνωση παραγωγών.
Άρθρο 6
1. Οι κανόνες που επιβάλλονται από την οργάνωση παραγωγών εσπεριδοειδών κατ' εφαρμογήν του άρθρου 13α παράγραφος 1 στοιχείο γ) του κανονισμού (ΕΟΚ) αριθ. 1035/72 αφορούν τουλάχιστον τις ακόλουθες ενέργειες:
α) για τη γνωστοποίηση της παραγωγής, οι κανόνες προβλέπουν την υποβολή δηλώσεων από τους παραγωγούς σχετικά με τις καλλιεργούμενες επιφάνειες, τον προβλεπόμενο όγκο της συγκομιδής καθώς και τις ποσότητες που έχουν πράγματι συγκομισθεί· τα στοιχεία αυτά κατανέμονται ανά προϊόν και ανά ποικιλία·
β) όσον αφορά την παραγωγή, οι κανόνες αφορούν τον καθορισμό, σε συνάρτηση με την εμπορική στρατηγική και τους τρόπους διάθεσης στην αγορά, των προϊόντων ή/και των ποικιλιών που πρόκειται να καλλιεργηθούν, να μετατραπούν ή να εκριζωθούν, τον καθορισμό των μεθόδων καλλιέργειας που πρόκειται να εφαρμοστούν καθώς και τη σταδιακή πραγματοποίηση της συγκομιδής·
γ) όσον αφορά την εμπορία, οι κανόνες επιβάλλουν ελάχιστα κριτήρια ποιότητας, μεγέθους, συσκευασίας, παρουσίασης και σήμανσης, ανάλογα με τον προορισμό των προϊόντων.
2. Οι οργανώσεις παραγωγών προσανατολίζουν και βοηθούν τα μέλη τους με σκοπό την ορθή εφαρμογή των κανόνων που επιβάλλουν, επιβάλλουν δε τις κατάλληλες κυρώσεις για διαπιστωθείσες παραλείψεις.
Άρθρο 7
1. Το αργότερο την 1η Σεπτεμβρίου κάθε έτους και για την πρώτη φορά την 1η Σεπτεμβρίου 1991 το αργότερο, οι οργανώσεις παραγωγών ανακοινώνουν στις αρμόδιες εθνικές αρχές τις πληροφορίες που αναφέρονται στο παράρτημα ΙΙ. Τα κράτη μέλη μπορούν, εάν το κρίνουν απαραίτητο, να εγκρίνουν συμπληρωματικές διατάξεις όσον αφορά τα σημεία που περιλαμβάνονται στο παράρτημα ΙΙ μέρος Β.
2. Οι αρμόδιες αρχές κοινοποιούν κάθε χρόνο στην Επιτροπή, το αργότερο στις 30 Νοεμβρίου και για την πρώτη φορά στις 30 Νοεμβρίου 1991 το αργότερο τον κατάλογο των οργανώσεων παραγωγών εσπεριδοειδών οι οποίες είναι αναγνωρισμένες στο έδαφός τους, καθώς και το μέρος Α του παραρτήματος ΙΙ για κάθε οργάνωση παραγωγών.
3. Η Επιτροπή μπορεί να προβεί, μετά από διαβούλευση με τα ενδιαφερόμενα κράτη μέλη, στη μηχανογραφική μεταφορά του συνόλου ή τμήματος των πληροφοριών που αναφέρονται στο παράρτημα ΙΙ.
Άρθρο 8
1. Οι αρμόδιες αρχές διασφαλίζουν την καταλληλότητα της σύστασης και της λειτουργίας των οργανώσεων παραγωγών καθώς και του βάσιμου των πληροφοριών που αναφέρονται στο άρθρο 7. Κάθε οργάνωση παραγωγών αποτελεί το αντικείμενο επί τόπου ελέγχου, τουλάχιστον ανά τριετία.
2. Εν τούτοις, για κάθε οργάνωση παραγωγών που έχει αναγνωρισθεί πριν από την 1η Ιουνίου 1990, οι αρμόδιες αρχές προβαίνουν, πριν από την 1η Ιουνίου 1993, σε επί τόπου έλεγχο προκειμένου να επαληθεύεται η συμμόρφωση αυτών προς τις διατάξεις του κανονισμού (ΕΟΚ) αριθ. 1035/72 καθώς και του παρόντος κανονισμού.
Άρθρο 9
Οι αρμόδιες αρχές προβαίνουν στην ανάκληση της αναγνώρισης εφόσον διαπιστώσουν, ανάλογα με την περίπτωση, ότι:
- δεν εκπληρώνονται οι υποχρεώσεις που επιβάλλονται από τις κοινοτικές ρυθμίσεις,
- οι πληροφορίες που αναφέρονται στο άρθρο 7 δεν έχουν διαβιβασθεί εκ προθέσεως ή είναι σκόπιμα εσφαλμένες.
Άρθρο 10
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Σεπτεμβρίου 1990.

Labels: 12
3
17
6